Woedende inwoners betoog oor beskadigde huiseBande brand op die N12 tussen Lenasia en Protea Glen tydens ŉ betoging deur inwoners van Protea Glen. Foto: ANA/Gauteng-verkeersdienste Woedende inwoners van Protea Glen in Soweto het Maandag paaie met brandende buitebande en ander voorwerpe versper uit protes oor wat hulle meen onnodige gesloer is om huise wat deur ŉ storm beskadig is te herstel. Herman Mashaba, burgemeester van Johannesburg, het weke gelede Protea Glen besoek om die stormskade te besigtig en het onderneem ŉ ondersoek sal gedoen word na die kwaliteit van die bouwerk van die huise. Twee mense het in Desember in dié storm gesterf wat ook Bramfischerville, Snake Park, Lefureng, Fleurhof, Lenasia, Lawley en Kagiso getref het. Maandag is die oggend se vroeë verkeer langs die N12-Suid en die R559 na Johannesburg ontwrig toe betogers ŉ optog na Bedfordview aan die Oos-Rand gehou het waar hulle ŉ memorandum aan Cosmopolitan en Kiron-eiendomme, die maatskappye wat die huise gebou het, oorhandig het. Luyanda Mfeka, Mashaba se woordvoerder, het Maandag gesê: “Die omvang van die skade word steeds geassesseer en sodra alles afgehandel is, sal ŉ verklaring uitgereik word.” Die metropolisie het gesê geen skade of beserings is tydens die betoging aangemeld nie. Niemand is ook in hegtenis geneem nie.